text: Politiet: Ingen bander i Skovparken
  16 april 2013 kl. 14.04
  Lokalpolitiet afviser, at urolighederne i Skovparken i Kolding i aftes har relation til de verserende bandekonflikter.
  - Der er ikke bande-grupperinger i Skovparken, siger Verner Pedersen, der er leder af lokalpolitiet i Kolding.
  Verner Pedersen oplyser, at rockere fra Bandidos var på besøg i Skovparken.
  - Da de kørte derfra kastede en gruppe uopdragne knægte sten efter deres biler, og det lød som skud, da stenene ramte bilerne. Derfor blev lød det i anmeldelsen til politiet, at der var skyderi i Skovparken, forklarer han.
  Politiet ransagde efterfølgende Bandidos' klubhus i Kolding. 12 blev anholdt, men politiet fandt ikke skydevåben.
  Lokalpolitiet er nu ved at efterforske, hvem rockerne besøgte i Skovparken.
  
  Forebyggende indsats
  Kolding Kommune og politiet har i flere år arbejdet på at forebygge kriminalitet i Skovparken, og i dag bliver der ikke begået flere forbrydelser i boligområdet end i andre dele af Kolding.
  - Vi vil fastholde det gode resultat, og episoden i går fører nu til, at vi vil gå fra dør til dør for at få forældrene til at få deres børn og unge hjem, når der er optræk til den slags episoder. Vi skal undgå, at de bliver blandet ind i noget, som de ikke har andel i, siger SSP-koordinator Kim Hansen, Kolding Kommune.
  Louise Marie Ekelund, 19 år, bor i Skovparken, og hun var øjenvidne til episoden i går.
  - Jeg så, at indvandrere stod med masker ved butikscentret, så vi var nødt til at gå udenom for at komme hjem. Det er utrygt, og det må gerne stoppe nu, siger hun.
  Politiet efterforsker, hvorfor maskerede børn og unge stimlede sammen for at kaste sten efter rockerne.
  